# Vizsgázóknak szóló részletes tájékoztató

* 1. **A vizsgázó adatainak egyeztetése**

A vizsgázónak legalább 30 perccel az írásbeli vizsga időpontja előtt meg kell jelennie a vizsga helyszínén.

A vizsga előtt a vizsgázónak személyazonosságát igazolnia kell (személyi igazolvánnyal, útlevéllel, új típusú jogosítvánnyal).

# A vizsga időtartama

Az írásbeli érettségi vizsga kezdete:

|  |  |  |
| --- | --- | --- |
| **Emelt szintű írásbeli érettségi vizsga** | **Középszintű írásbeli érettségi vizsga** | **Időpont** |
| Magyar nyelv és irodalom | Magyar nyelv és irodalom | 2025. május 5. (hétfő**) 9.00**-**tól** |
| - | Matematika | 2025. május 6. (kedd) **9.00-tól** |
| Történelem | Történelem | 2025. május 7. (szerda) **9.00-tól** |
| Angol nyelv | Angol nyelv | 2025. május 8. (csütörtök) **9.00-tól** |
| Német nyelv | Német nyelv | 2025. május 9. (péntek) **9.00-tól** |
| - | Ének-zene | 2025. május 12. (hétfő) **14.00-**tól |

Az írásbeli vizsga időtartama: maximum **180 perc** (eltérés esetén a megfelelő időtartamot kell ismertetni).

**Ettől eltérő időtartam -** a nemzetiség nyelvén, vagy a célnyelven folyó írásbeli vizsgák kivételével **–** egyedileg, **csak az igazgató engedélye alapján adható**.

**Amennyiben a vizsga során több feladatlapot kell megoldani, úgy ismertetni kell az egyes feladatlapok megoldási sorrendjét és az egyes feladatlapok megoldására rendelkezésre álló időtartamot.**

**Állampolgári ismeretek érettségi vizsga:** Az elkészült projekteket a vizsgázónak legkésőbb az írásbeli vizsgaidőszak kezdetéig kell beadnia a vizsgát szervező intézményben, és azt a továbbiakban írásbeli vizsgadolgozatként kell kezelni.

**Az írásbeli vizsga napján legkésőbb 8:20-ra kell az iskolába beérni!**

Az írásbeli vizsgák kezdete előtt fél órával **Pál Melinda igazgatónő tájékoztatást ad az érettségi vizsgáról az aulában, majd a felügyelő tanárok iránymutatásával mindenkinek el kell foglalnia a helyét a behívóban kijelölt teremben.**

* 1. **Íróeszközök, segédeszközök**
* Az íróeszközökről a vizsgázó, a segédeszközökről a vizsgatárgy részletes követelményeiben meghatározottak szerint a vizsgázó, illetve a vizsgaszervező intézmény gondoskodik.
* A segédeszközöket a vizsgázók **egymás között nem cserélhetik**. (Az egyes vizsgatárgyakhoz kapcsolódó segédeszközöket az ***Összefoglaló a középszintű vizsgákon használható segédeszközökről szóló 1. sz. melléklet*** tartalmazza.)
* Nyelvi érettségire a szótárakról a vizsgázó gondoskodik.
* A rajzokat ceruzával, minden egyéb írásbeli munkát **kék vagy fekete színű, nem halványuló, nem radírozható tintával (golyóstollal) kell elkészíteni. Hibajavító NEM használható!**
* A vizsgán csak a központilag kiadott feladatlapokon, valamint a vizsgát szervező intézmény bélyegzőjével ellátott pótlapokon lehet dolgozni.

# Az írásbeli vizsga menete

* A vizsgázók termekbe osztását az intézmény az érettségi vizsga kezdete előtt határozza meg. A termen belüli ülésrendet a felügyelő tanár határozza meg úgy, hogy a vizsgázók egymást ne zavarhassák.
* A felügyelő tanár a személyazonosság ellenőrzése céljából betekint az igazoló okiratba, és ezt összeveti a vizsgáztatási dokumentumokon szereplő adatokkal.
* A vizsgán az írásbeli feladatlap minden oldalára és a pótlapokra (piszkozat/tisztázat) is rá kell vezetni középszinten a vizsgázó nevét (emelt szinten a vizsgázó egyedi azonosítóját). A név/azonosító felírása része a kidolgozási időnek! A piszkozati és tisztázati lapokra a vizsgázó nevén kívül a dátumot, a tantárgyat és a feladat számát is fel kell írni. A piszkozati lapot beadás előtt egy átlós vonallal át kell húzni mindkét oldalon. Az üresen hagyott oldalakat és vonalakat, ahova nem került megoldás átlós vonallal át kell húzni.
* Emelt szintenaz adott tantárgy érettségi vizsgájának kezdetekor minden tanuló kap egy azonosító jelet, mely a diákot a későbbiekben az adott tantárgyból azonosítja az írásbeli érettségi vizsgán. Ezt az azonosítót a vizsgázóknak mind a kiosztásra kerülő feladatlap összes oldalára, mind pedig arra a borítékra, melybe a kidolgozott feladatlapokat beleteszik, pontosan rá kell írniuk.
* Ha a feladatlap nyomdai hibás, a felügyelő tanárnak szólni kell, aki intézkedik egy hibátlan feladatlap beszerzéséről. Az így kiesett idővel a vizsgaidőt meg kell növelni!
* A feladat elkészítéséhez sem a felügyelő tanártól, sem a többi vizsgázótól segítség nem kérhető. Aki ez ellen vét, szabálytalanságot követ el!
* A feladatlap belső oldalán a kitöltéssel kapcsolatos fontos tudnivalók találhatók, ezt a kitöltés megkezdése előtt figyelmesen el kell olvasni.
* **Abban az esetben, ha az írásbeli vizsgarész több feladatlapból** (a továbbiakban dolgozatrész) áll (pl. magyar nyelv és irodalom, élő idegen nyelv, matematika), az egyes dolgozatrészek megoldására adható idő lejártával a vizsgázó a dolgozatrészt a **piszkozat és a feladatlap üresen maradt részeinek áthúzása**, valamint a feladatlap címoldalán található **pótlapokra vonatkozó táblázat kitöltése** után (első rész esetében a borítékba helyezve, de azt **NEM lezárva) az asztal bal oldalán** elhelyezi. A felügyelő tanár kiosztja a következő dolgozatrész feladatlapját. Ezek után összeszedi az előző dolgozatrész feladatlapjait. A feladatlapok kiosztására és az elkészült dolgozatrészek összegyűjtésére fordított idő nem csökkentheti a feladatok megoldására szánt időtartamot.
* **A borítékot nem zárja le!** A felügyelő tanár a borítékokat úgy helyezi el a tanári asztalon, hogy az biztosítsa a következő dolgozatrész zökkenőmentes elhelyezését a borítékban.
* **Ha az írásbeli egyetlen feladatlapból áll**, a rendelkezésre álló idő letelte után a felügyelő tanár a dolgozatokat beszedi.
* **Ha az adott vizsga leírása előírja, hogy a vizsgázó válasszon az adott feladatok közül** (pl. magyar nyelv és irodalom, matematika, történelem), **a felügyelő tanár ellenőrzi azt is, hogy választását a vizsgázó jelezte-e a feladatlapon.**
* A felügyelő tanár a vizsgázóval közösen ellenőrzi a pótlapokat tartalmazó táblázatba beírt adatok helyességét. Ellenőrzi, hogy a vizsgázó feltüntette-e saját nevét, a vizsgatárgy nevét és szintjét, a vizsganap keltét a borítékon, valamint az esetleges vizsgatárgy-specifikus információkat a dolgozatrészen. Továbbá a felügyelő tanár ellenőrzi azt is, hogy a vizsgázó a feladatlapon és a pótlapokon is feltüntette-e a saját nevét, valamint azt, hogy a vizsgázó a vizsgadolgozat üresen maradt részeit és a piszkozatlapokat áthúzta-e.
* **A vizsga végén** a felügyelő tanár **a vizsgázó jelenlétében a borítékot leragasztj**a, majd a vizsgázó távozik a vizsgára elkülönített épületrészből.

# A vizsga megszakításának következményeiről

* Az írásbeli vizsga alatt a helyiséget csak indokolt esetben lehet elhagyni, s lehetőleg egyidejűleg csak egy vizsgázónak.
* Ha a vizsgázó a megkezdett vizsgáról **engedéllyel** eltávozik, mielőtt a válaszadást befejezné, kérésére a vizsga megszakításáig az írásbeli vizsgakérdésekre adott válaszokat értékelni kell. Az igazgató engedélye alapján a vizsgatárgyból pótló vizsgát tehet.
* Ha a vizsgázó a vizsgáról **engedély nélkül** eltávozik, mielőtt a válaszadást befejezné, az adott vizsgatárgyból vizsgaeredménye elégtelen, ilyen esetben másik vizsgaidőszakban tehet majd javítóvizsgát.
* A vizsgázónak indokolt esetben a felügyelő tanár engedélyezheti, hogy rövid időre elhagyja a vizsgahelyet. Ebben az esetben a felügyelő tanár a vizsgadolgozatra és a vizsga jegyzőkönyvébe is bevezeti a hely elhagyásának és a visszaérkezésnek az idejét is. A távozás ideje alatt a vizsgázó nem kommunikálhat a többi vizsgázóval. Aki ez ellen vét, szabálytalanságot követ el!

# A szabálytalanságról és annak következményeiről

Szabálytalanságnak minősül az érettségi vizsgára vonatkozó szabályok megszegése. (mobiltelefon, okosóra használata, fegyelmezetlenség, meg nem engedett segédeszközök használata, a terem engedély nélküli elhagyása stb.).

Ha a felügyelő tanár az írásbeli vizsgán szabálytalanságot észlel, elveszi a vizsgázó dolgozatát, ráírja, hogy milyen szabálytalanságot észlelt, továbbá az elvétel pontos idejét, aláírja és visszaadja a vizsgázónak, aki folytathatja az írásbeli vizsgát.

A vizsga befejezését követően a szabálytalanságról jegyzőkönyv készül, melyet a felügyelő tanár, az igazgató és a vizsgázó ír alá. A vizsgázó külön véleményét a jegyzőkönyvre rávezetheti.

A szabálytalanság elbírálására a vizsgabizottság jogosult, amely az előzetes értekezleten szükség esetén az érintetteket meghallgatja.

Ha a vizsgázó szabálytalanságot követ el, a vizsgabizottság a cselekmény súlyosságának mérlegelésével a következő döntéseket hozhatja:

1. A vizsgakérdésre adott megoldást részben vagy egészben érvénytelennek nyilvánítja, és az érvénytelen rész figyelmen kívül hagyásával értékeli a vizsgán nyújtott teljesítményt.
2. Az adott vizsgatárgyból a vizsgázót javítóvizsgára utasítja.

A szabálytalansággal összefüggésben hozott döntést, annak indokait, valamint a döntés elleni jogorvoslati lehetőséget határozatba kell foglalni.

# A dolgozatok megtekintésének lehetőségéről

* Az írásbeli vizsgakérdések megoldására adott szaktanári értékelést a szóbeli vizsga előtt nyilvánosságra kell hozni. A vizsgadolgozatot és a javítási-értékelési útmutatót a vizsgázó, a vizsgabizottság elnökéhez történő megküldés előtt, az iskola képviselőjének jelenlétében, az igazgató által meghatározott helyen és időben megtekintheti, azokról kézzel vagy elektronikus úton másolatot készíthet, és az értékelésre észrevételt tehet. Ha az iskolában a feltételek rendelkezésre állnak, a vizsgázó kérésére a saját vizsgadolgozatáról másolatot kell készíteni. A másolat elkészítésével kapcsolatos költségeket – az igazgató rendelkezése szerint – a vizsgázónak meg kell téríteni. A megtekintésre, a másolat készítésére egy munkanapot – nyolc órát – kell biztosítani.
* **A kijavított dolgozat (közép és emeltszintű is) megtekintésének pontos időpontja** **2025. május** **29.**
* A vizsgadolgozat értékelésére vonatkozó **észrevételét az iskola igazgatójának nyújthatja be, melynek határideje**: **2025. május 30. 16 óra**.
* Az észrevétel benyújtására nyitva álló határidő elmulasztása esetén egy napon belül a vizsgázó igazolási kérelmet terjeszthet elő, amihez csatolnia kell az észrevételeit. Az igazolási kérelem benyújtási határideje jogvesztő.

# Észrevétel kizárólag a javítási-értékelési útmutatóban foglaltaktól eltérő javítás vagy az értékelés számszaki hibája esetén tehető.

A feladatsorok a javítási-értékelési útmutatókkal együtt, a vizsgát követő napon kerülnek fel az Oktatási Hivatal honlapjára – [www.oktatas.hu](http://www.oktatas.hu/) – a reggel 8 vagy 9 órakor kezdődő vizsgák esetében a kérdéses vizsga másnapján reggel 8 órakor, a 14 órakor kezdődő vizsgák esetében az adott vizsgát követő nap 14 órakor.

1. **sz. melléklet**

# Összefoglaló a középszintű vizsgákon használható segédeszközökről

1. Közismereti érettségi vizsgatárgyak

|  |  |  |
| --- | --- | --- |
| **VIZSGATÁRGY** | **írásbeli / írásbeli jellegű gyakorlati** | **szóbeli / szóbeli jellegű gyakorlati** |
| Magyar nyelv és irodalom | **a vizsgaszervező intézmény biztosítja: nyomtatott helyesírási szótár (tantermenként négy példány); a**  **II. feladatlaphoz a tankönyvjegyzékben szereplő irodalmi szöveggyűjtemény (9-12. évf.) valamennyi vizsgázó számára** | **a vizsgaszervező intézmény biztosítja:** a tankönyvjegyzékben szereplő irodalmi szöveggyűjtemény (9-12. évf.) tantermenként 5-5 példány, a feladatok kidolgozásával összefüggő kötet vagy más nyomtatott ismerethordozó a tételnek megfelelő részlete (pl. internetes oldal nyomtatott változata, egynyelvű szótár, művelődéstörténeti térkép, képzőművészeti album) |
| Matematika | **a vizsgázó biztosítja:** függvénytáblázat (egyidejűleg akár többféle is) és szöveges adatok tárolására és megjelenítésére nem alkalmas zsebszámológép, körző, vonalzó, szögmérő | **a vizsgázó biztosítja:** függvénytáblázat (egyidejűleg akár többféle is), szöveges adatok tárolására és megjelenítésére nem alkalmas zsebszámológép, körző, vonalzó, szögmérő |
| Történelem | **a vizsgaszervező intézmény biztosítja** legalább 3 példány helyesírási szótár  **a vizsgázó biztosítja:** az állami tankönyvfejlesztésért és kiadásért felelős szerv által kiadott, kronológiai adattáblázatot nem tartalmazó középiskolai történelmi atlasz | **a vizsgaszervező intézmény biztosítja:** az állami tankönyvfejlesztésért és kiadásért felelős szerv által kiadott, kronológiai adattáblázatot nem tartalmazó középiskolai történelmi atlasz |
| Élő idegen nyelv | **a vizsgaszervező intézmény biztosítja:** hanganyag lejátszására alkalmas eszköz (a III. feladatlaphoz: Hallott szöveg értése)  **a vizsgázó biztosítja:** nyomtatott szótár csak a IV. feladatlaphoz (Íráskészség) | nincs segédeszköz |
| Állampolgári ismeretek | ------- | **a vizsgaszervező intézmény biztosítja:** középiskolai földrajz-, illetve az állami tankönyvfejlesztésért és kiadásért felelős szerv által kiadott, kronológiai adattáblázatot nem tartalmazó középiskolai történelmi atlaszok, számítógép, projektor a projektmunka bemutatásához |
| Testnevelés | ------- | **a vizsgaszervező intézmény biztosítja:** tornaterem kosárlabdapalánkkal, kézilabdakapuval, kijelölt röplabdapályával, legalább 4 méteres mászókötéllel, tornaszőnyegekkel, ugrószekrénnyel, gerendával, korláttal vagy/és nyújtóval, gyűrűvel; atlétikapálya legalább 200 m-es futókörrel, 60 méteres futóhellyel, távol- és magasugróhellyel, dobóhellyel; választás  esetén 25 m-es úszómedence; sportszerek: 4 és 6 kg-os súlygolyó, szabvány kislabda, rajtgép, stopperóra, mérőszalag, labdák a sportjátékokhoz, zsámolyok, padok; amennyiben szükséges, a zeneanyag lejátszásához magnetofon és/vagy CD-lejátszó.  **a vizsgázó biztosítja**: személyi sportfelszerelés, a zenés-táncos mozgásformák esetében kéziszerek, zeneanyag (amennyiben felhasználja a gyakorlatnál) |

**Az emelt szintű írásbeli vizsgán használható segédeszközök**

|  |  |  |
| --- | --- | --- |
| **Tantárgy** | **Vizsgázó biztosítja** | **Iskola biztosítja** |
| Élő idegen nyelv (angol, német) | nyomtatott szótár (csak a IV. részhez) | CD lejátszó a III. részhez |
| Magyar nyelv és irodalom | nincs | vizsgatermenként 4 helyesírási  szótár |
| Történelem | I. feladatlap: nem használható segédeszköz  II. feladatlap (esszé): az állami tankönyvfejlesztésért és kiadásáért felelős szerv által kiadott, kronológiai adattáblázatot nem tartalmazó középiskolai történelmi atlasz | legalább három példány helyesírási szótár |